text: Kørekort kan blive kort fornøjelse for 18-årig
  31 januar 2017 kl. 07.08
  En 18-årig mand fra Esbjerg er i overhængende fare for at miste sit næsten nye kørekort efter, at han mandag aften blev sigtet for at køre bil påvirket af hash.
  Den 18-årige blev ved 21.30-tiden  standset af en patrulje i krydset Degnevej og Spangsbjerg Møllevej i Esbjerg.
  Da politiet tjekkede den unge mands bil, fandt betjentene 44 gram hash i den.
  Det oplyser Syd- og Sønderjyllands Politi.
  Den unge bilist måtte aflevere en blodprøve - og resultatet af den afgør, om han mister sit forholdsvis nyerhvervede kørekort. Under alle omstændigheder kan han imødese en sag om besiddelse af de 44 gram hash.
  18-årig mand sigtet for kørsel under påvirkning af euforiserende stoffer. I bilen fandt patruljen desuden 44 gram hash. #politidk
  
  